b'\n_START_ARTICLE_\nKauno karo mokykla\n_START_PARAGRAPH_\nKauno karo mokykla (nuo 1929 m. Pirmojo Lietuvos Prezidento karo mokykla) \xe2\x80\x93 Lietuvos kariuomen\xc4\x97s jaunesni\xc5\xb3j\xc5\xb3 karinink\xc5\xb3 mokymo \xc4\xafstaiga, 1919\xe2\x80\x931940 m. veikusi Kaune, Panemun\xc4\x97je.\n_START_SECTION_\nIstorija\n_START_PARAGRAPH_\nVeikti prad\xc4\x97jo 1919 m. kovo 8 d._NEWLINE_1919 m. liepos m\xc4\x97n. buvo paskelbti Karo mokyklos nuostatai. D\xc4\x97l karinink\xc5\xb3 stygiaus besikurian\xc4\x8dioje Lietuvos kariuomen\xc4\x97je mokslai karo mokykloje prad\xc5\xbeioje truko 4 m\xc4\x97nesius. Pirmoji laida \xe2\x80\x93 89 karu\xc5\xbeai ir 7 puskarininkiai, turintys teis\xc4\x99 gauti karininko laipsn\xc4\xaf kariuomen\xc4\x97s daliniuose, Kauno karo mokykl\xc4\x85 baig\xc4\x97 1919 m. liepos 6 d._NEWLINE_Pirmieji absolventai Lietuvos karininkai 1919 m. liepos m\xc4\x97n. i\xc5\xa1vyko \xc4\xaf front\xc4\x85; rugpj\xc5\xab\xc4\x8dio 24 d. krito pirmoji I karinink\xc5\xb3 laidos auka \xe2\x80\x93 J. Sidaravi\xc4\x8dius, v\xc4\x97liau, lapkri\xc4\x8dio 22 d., ties Radvili\xc5\xa1kiu antroji \xe2\x80\x93 S. O\xc5\xbeelis. 1920 m. lenk\xc5\xb3 fronte \xc5\xbeuvo karininkai J. Stapulionis, K. Matulaitis, Pr. Telksnys, A. Urbelis ir kt. _NEWLINE_1920 m. mokslas truko 1 metus, nuo 1921 m. \xe2\x80\x93 2 metus, nuo 1935 m. \xe2\x80\x93 3 metus. Pirm\xc5\xb3j\xc5\xb3 laid\xc5\xb3 kari\xc5\xabnai gal\xc4\x97jo b\xc5\xabti baig\xc4\x99 gimnazijos ar jai tolygios mokyklos 4 klases, v\xc4\x97liau tik baig\xc4\x99 gimnazij\xc4\x85, neved\xc4\x99 18-25 met\xc5\xb3 am\xc5\xbeiaus vyrai._NEWLINE_1919\xe2\x80\x931920 m. Kauno karo mokykla pareng\xc4\x97 3 laidas, 434 karininkus, tarp j\xc5\xb3 32 aviacijos karininkus. Iki 1940 m. Karo mokykla i\xc5\xa1leido 21 karinink\xc5\xb3 laid\xc4\x85. SSRS okupavus Lietuv\xc4\x85 Karo mokykla 1940 m. rugs\xc4\x97jo m\xc4\x97n. perkelta \xc4\xaf Vilni\xc5\xb3 ir i\xc5\xa1formuota. Vietoj jos \xc4\xafkurta Vilniaus p\xc4\x97stinink\xc5\xb3 mokykla.  _NEWLINE_1926\xe2\x80\x931940 m. prie Karo mokyklos veik\xc4\x97 aspirant\xc5\xb3 (atsargos karinink\xc5\xb3) kursai. Juose 12, v\xc4\x97liau \xe2\x80\x93 15 m\xc4\x97nesi\xc5\xb3 mok\xc4\x97si gimnazij\xc4\x85 baig\xc4\x99 18\xe2\x80\x9329 m. kariuomen\xc4\x97je netarnav\xc4\x99 vyrai. Baigusieji gaudavo jaunesniojo leitenanto laipsn\xc4\xaf ir b\xc5\xabdavo i\xc5\xa1leid\xc5\xbeiami \xc4\xaf atsarg\xc4\x85. Iki 1940 m. i\xc5\xa1leista 15 atsargos karinink\xc5\xb3 laid\xc5\xb3._NEWLINE_Be Karo mokyklos karo technikos karininkus 1920\xe2\x80\x931923 m. reng\xc4\x97 Laikinieji karinink\xc5\xb3 kursai, 1923\xe2\x80\x931926 m. Auk\xc5\xa1tieji karo technikos kursai, nuo 1927 m. Auk\xc5\xa1tieji karinink\xc5\xb3 kursai. 1931 m. \xc4\xafkurtas Vytauto Did\xc5\xbeiojo karinink\xc5\xb3 kurs\xc5\xb3 Generalinio \xc5\xa1tabo skyrius, kuris prilygo auk\xc5\xa1tojo karo mokslo institucijai. 1938 m. gruod\xc5\xbeio 10 d. prezidentas Antanas Smetona paskelb\xc4\x97 Seimo priimt\xc4\x85 \xc4\xafstatym\xc4\x85, pagal kur\xc4\xaf Vytauto Did\xc5\xbeiojo karinink\xc5\xb3 kursai pervadinti Vytauto Did\xc5\xbeiojo auk\xc5\xa1t\xc4\x85ja karo mokykla. _NEWLINE_Nuo 1932 m. Karo mokykla leido \xc5\xbeurnal\xc4\x85 \xe2\x80\x9eKari\xc5\xabnas\xe2\x80\x9c.'